Vuosaaren palkkamurhan esitutkinta valmistui: Jari Aarniota epäillään murhasta

Volkan Ünsalin palkkamurhaan liittyvä uusi esitutkinta on valmistunut, kertovat Keskusrikospoliisi ja Itä-Uudenmaan syyttäjänvirasto. Keskusrikospoliisin tiedotteen mukaan nyt tehdyn esitutkinnan perusteella jo aiemmin murhasta tuomittujen henkilöiden lisäksi on syytä epäillä myös viidettä henkilöä rikosnimikkeellä murha. Asia avattiin uudestaan tutkintaan vuonna 2015, kun Helsingin poliisilaitos teki asiasta esitutkintapyynnön. Lisäksi murhasta epäillään Helsingin poliisilaitoksen huumerikosyksikön entistä päällikköä, jona toimi tuolloin Jari Aarnio . Keskusrikospoliisin mukaan Aarniolle oli toimitettu tietoa henkirikokseen liittyen ja hän on laiminlyönyt osuutensa estää henkirikos. Keskusrikospoliisin mukaan ”entistä päällikköä on syytä epäillä siitä, että hän on laiminlyönyt velvollisuutensa estää ja paljastaa kyseinen henkirikos, vaikka hän on ollut tietoinen henkirikossuunnitelmasta, sen kohteesta ja tekijöistä ja hänellä olisi ollut siihen erityinen oikeudellinen velvollisuus ja mahdollisuus”. Aarnion ei epäillä osallistuneen konkreettisesti henkirikokseen. Tutkinnanjohtaja, kihlakunnansyyttäjä Jukka Haavisto sanoo että rikosepäily perustuu laiminlyöntisäännöksiin. – Rikosnimike vaatii sen, että on syytä epäillä, että selkeää tietoa on. On tiedossa suunnitelma, josta on tiedossa tekijät ja kohde, Haavisto sanoo. Tämän lisäksi asiassa epäillään virkavelvollisuuden rikkomisesta huumeyksikön päällikön kahta alaista sen osalta, etteivät he ole saattaneet asiaa syyttäjän arvioitavaksi sen jälkeen, kun saivat Aarnion laiminlyönnin tietoonsa. Tiedotteen mukaan kaikki epäillyt ovat kiistäneet rikokset. Neljälle tuomiot vuonna 2005 Murha tapahtui Helsingin Vuosaaressa vuonna 2003 ja siitä on tuomittu käräjäoikeudessa elinkautista neljälle henkilölle. Hovioikeudessa kolme henkilöä tuomittiin murhasta ja yksi yllytyksestä murhaan vuonna 2005. Uuden esitutkinnan osalta on kuultu yli 80 henkilöä, joista neljää rikoksesta epäiltynä. Esitutkintapöytäkirja on kokonaisuudessaan noin 4 200 sivua pitkä. Kaikki epäillyt ovat kiistäneet rikokset. Asiasta kiinniotettuina ovat olleet ainakin Jari Aarnio sekä United Brotherhoodin entinen johtaja Keijo Vilhunen . Miehen epäillään olevan yksi osallinen tekoon tai sen suunnitteluun. – Yksi tuomituista otti yhteyttä ja tietoon tuli uutta tietoa tapauksesta. Sen jälkeen asiat lähtivät liikkeelle, kuvailee tutkinnanjohtaja Haavisto esitutkinnan käynnistymistä. Aarnio ja Vilhunen otettiin kiinni viime kesänä, mutta Helsingin käräjäoikeus hylkäsi Vilhusta koskeneen vangitsemisvaatimuksen. Vilhusen asianajaja Markku Fredman ei tarkemmin keskiviikkona kommentoi toimeksiantajaansa koskevaa rikosepäilyä, koska hän ei ole nähnyt vielä esitutkintapöytäkirjaa. Fredman kuitenkin toteaa, että Vilhunen kiistää rikoksen. Jo kesällä 2018 Aarnion puolustusasianajaja Riitta Leppiniemi kertoi Lännen Medialle, ettei Aarniolla ollut tietoa henkirikoksen tapahtumista etukäteen eikä hän olisi voinut estää tapahtumia ennalta. Esitutkintapöytäkirja siirtyy nyt asianosaisten kommentoitavaksi ja sitten tapaus siirtyy syyteharkintaan. Juttua päivitetty 17.4. kello 11.23: Lisätty tutkinnanjohtaja Jukka Haaviston kommentit.